**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 14.03.2024, ora 08:00 – 15.03.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 15.03.2024, ora 07:00**

**RÂURI**

**Debitele au fost în creștere**, ca urmare a precipitațiilor căzute în interval, cedării apei din stratul de zăpadă și propagării, pe râurile din bazinele hidrografice: Someș, Mureș și bazinul superior al Oltului și doar prin propagare pe cursul Prutului și pe cursurile mijlocii și inferioare ale Vișeului, Izei, Turului, Crasnei, Barcăului, Crișurilor, Begăi, Timișului, Bârzavei, Ialomiței, Buzăului, Rm. Sărat, Putnei, Bârladului, Bistriței, Moldovei, Sucevei.

Pe râurile din bazinele hidrografice: Cerna, Jiu, Vedea, Argeș, bazinele mijlocii și inferioare ale Carașului, Nerei, Oltului, bazinul superior al Ialomiței și pe râurile din Dobrogea, debitele au fost relativ staționare și în scădere pe celelalte râuri din țară.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Tur, Someș, Crișul Repede, Târnave, Bega, Timiș, Bârzava, Prahova, bazinele superioare ale Crasnei, Barcăului, Crișului Negru, Mureșului, Arieșului, Jiului, Ialomiței, Moldovei, bazinele superioare și mijlocii ale Oltului, Bistriței și pe cursul Prutului. Pe celelalte râuri debitele se situează la valori cuprinse între 30-80% din normalele lunare şi mai mici (sub 30%) pe râurile din bazinele hidrografice: Moravița, Caraș, Nera, Cerna, Vedea, Argeș, Rm. Sărat, Bârlad, bazinele inferioare ale Jiului, Oltului, cursul inferior al Bistriței, afluenții Prutului și pe unele râuri din Dobrogea.

A fost în vigoare **ATENȚIONAREA HIDROLOGICĂ nr. 22** din 13.03.2024, până la ora 16:00.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi în creștere** ca urmare a propagării pe cursul Prutului, cursurile mijlocii și inferioare ale Someșului, Mureșului, Târnavelor, Ialomiței și cursurile inferioare ale Crasnei, Barcăului, Crișurilor, Begăi, Timișului, Bârzavei, Buzăului, Rm. Sărat, Putnei, Bârladului, Bistriței, Moldovei și Sucevei.

Pe râurile din bazinele hidrografice: Moravița, Caraș, Nera, Cerna, Jiu, Vedea, Argeș, bazinul mijlociu și inferior al Oltului, bazinul superior al Ialomiței și pe râurile din Dobrogea, debitele vor fi relativ staționare, iar pe celelalte râuri vor fi în scădere.

Sunt posibile creșteri ușoare de niveluri și debite, pe unele râuri din zonele de deal și de munte, mai ales pe cele din Muntenia și Transilvania, ca urmare a precipitațiilor prognozate, slabe cantitativ și cedării apei din stratul de zăpadă.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 14 - 15.03.2024 a fost în creștere,** având valoarea de 5800 m3/s, sub media multianuală a lunii martie (6700 m3/s).

În aval de Porţile de Fier, debitele au fost în scădere pe sectoarele Gruia – Corabia și Cernavodă – Tulcea și relativ staționare pe sectorul Tr. Măgurele – Călărași.

**Debitul la intrarea în țară (secțiunea Baziaș) va fi în creştere (6000 m3/s).**

În aval de Porţile de Fier, debitele vor fi în creștere pe sectorul Gruia – Calafat și în scădere pe sectorul Bechet – Tulcea.

***Se situează în faza I de apărare următoarele sectoare de dig:***

- Sf. Gheorghe (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 14.03.2024, ora 08:00 –15.03.2024, ora 06:00**

**ÎN ŢARĂ**

Vremea a fost în continuare închisă, cu precipitații în zonele montane, în cea mai mare parte a Munteniei, Moldovei și Transilvaniei, local în Oltenia, Dobrogea și Maramureș și izolat în Banat. Acestea au fost mixte în nord-est, mai ales ninsori în Carpații Meridionali și Orientali și ploi în rest. Vântul a suflat slab și moderat, cu intensificări ușoare, pe alocuri, în sud-est. Este strat de zăpadă în cea mai mare parte a zonei montane, iar la ora 20 măsura -în platformele stațiilor meteorologice- până la 183 cm în Munții Făgăraș, la peste 2000 m altitudine. Regimul termic diurn a fost caracterizat de valori în jurul normelor perioadei în jumătatea vestică a țării și mai scăzute în rest, cu maxime ce s-au încadrat între 2 grade la Rădăuți și Suceava și 14 grade la Drobeta-Turnu Severin. La ora 06 se înregistrau valori termice cuprinse între 0 grade la Rădăuți și 7 grade la Alba Iulia, Arad, Banloc, Chișineu Criș, Drobeta Turnu Severin, Șiria, Jimbolia, Lugoj, Moldova Nouă, Oradea, Timișoara și Sânnicolau Mare. Cu totul izolat în sud-vest, centru și est s-a semnalat ceață.

*Observație: de ieri, de la ora 06, a fost în vigoare 1 atenționare cod galben, emisă de către SRPV Bacău.*

**LA BUCUREŞTI**

Vremea a fost închisă și temporar a plouat slab. Vântul a suflat în general slab. Valorile termice diurne au fost ușor mai scăzute decât mediile multianuale, în schimb noaptea s-au înregistrat temperaturi mai ridicate față de normele perioadei, astfel, maxima a fost de 8 grade, iar la ora 6 se înregistrau 5 grade, la toate stațiile meteorologice.

**3. Prognoza meteorologică în intervalul 15.03.2024, ora 08:00 –16.03.2024, ora 08:00**

**ÎN ŢARĂ**

Valorile termice diurne vor fi ușor mai ridicate față de ziua precedentă în vest și parțial în sud-vest, unde se vor situa peste mediile multianuale specifice pentru jumătatea lunii martie, iar în restul teritoriului vor fi în general comparabile cu cele din ziua precedentă și apropiate de norme. În sud, centru și est nebulozitatea va fi în general persistentă, iar în rest cerul va fi temporar noros. Temporar va mai ploua, în special în prima parte a intervalului, în cea mai mare parte a Munteniei, local în Transilvania și pe arii restrânse în rest. În zona de munte se vor semnala precipitații mixte, iar la altitudini mari, mai ales ninsori. Vântul va sufla slab și moderat. Temperaturile maxime se vor încadra între 7 și 15 grade, iar minimele între -4 și 5 grade. Dimineața și noaptea, izolat va fi ceață.

**LA BUCUREŞTI**

Cerul va avea înnorări și trecător va ploua slab, cu o probabilitate mai mare în prima parte a intervalului. Vântul va sufla slab. Temperatura maximă va fi de 7...9 grade, iar cea minimă de 1...2 grade. Noaptea vor fi condiții de ceață.

**4. Buletin nivometeorologic pentru perioada 14.03.2024 ora 10 - 15.03.2024 ora 20**

**Masivul Făgăraș:** **RISC 4 - MARE**

La peste 1800 m: ninsorile însemnate cantitativ din ultimele 48 de ore au depus local 40-50 cm de zăpadă. Ninsorile vor continua și în următorul interval, ceea ce va duce la acumulări suplimentare, care mai pot depune 10-15 cm de zăpadă. În zona crestelor se întâlnesc cornișe, unele de mari dimensiuni. Mai ales la supraîncărcări, dar izolat și în mod spontan, pe pantele mai înclinate, stratul nou-depus poate aluneca peste straturile mai vechi, ducând la declanșarea unor avalanșe de dimensiuni medii și chiar mari, riscul fiind mare(4). În anumite cazuri, unele avalanșe pornite de la altitudini de peste 1800 m pot coborî sub această altitudine.

La altitudini mai mici de 1800 m: ninsorile din cursul nopții s-au semnalat până spre altitudini de 1000 m. Va continua să ningă slab în întreg intervalul de prognoză, cu depuneri de strat nou mai consistent la altitudini de peste 1600 m. În cursul zilei, la altitudini mai mici de 1400 m se vor semnala temporar precipitații sub formă de ploaie sau lapoviță. La suprasarcini, dar izolat și spontan, se pot produce unele avalanșe de dimensiuni mici și medii la altitudini joase și medii între 1500 și 1800 m, riscul fiind însemnat (3).

**Munţii Bucegi:** **RISC 4 - MARE**

La peste 1800 m: s-au semnalat ninsori însemnate cantitativ, ce au cumulat 40-50 l/mp în ultimele 48 de ore - cu un strat de zăpadă depus de 50-60 cm în zonele înalte. Va continua să ningă și în următorul interval, când izolat se vor mai depăși 15 l/mp. Pe anumite văi și pante umbrite se întâlnesc acumulări semnificative de zăpadă, iar în zonele crestelor cornișe, unele de mari dimensiuni. O parte din ninsori au fost însoțite de vânt intens, care a format unele plăci instabile pe versanții nordici și sudici, acoperite ulterior de ninsori. În aceste condiții, stratul instabil de zăpadă de la suprafață este însemnat, putând aluneca peste stratul mai vechi, atât spontan, pe pantele mai înclinate, cât și la supraîncărcări slabe - ceea ce va duce la un risc mare(4) de avalanșe medii și chiar mari. În anumite cazuri, unele avalanșe pornite de la altitudini de peste 1800 m pot coborî sub această altitudine.

Sub 1800 m: precipitațiile căzute au fost însemnate, depășind pe alocuri 30-35 l/mp, iar ninsorile s-au extins treptat spre altitudini de 1000 m. Stratul nou depus depășește pe alocuri 30-35 cm la altitudini de 1600 m. Va continua să ningă în cursul zilei la altitudini mai mari de 1400 m. Mai ales între 1500-1800 m, pe pantele mai înclinate, vor fi condiții pentru avalanșe de dimensiuni mici și medii, riscul fiind amplificat la supraîncărcări slabe - riscul va fi însemnat(3).

**Munţii Țarcu-Godeanu:** **RISC 3 - ÎNSEMNAT**

La peste 1800 m: temporar va mai ninge, iar stratul de zăpadă de la suprafață, care prezintă rezistență redusă în primii 15-20 cm, va mai crește ușor. Pe văi și în zonele adăpostite sunt troiene și depozite mai mari, iar în zona crestelor cornișe. Mai ales la supraîncărcări, vor fi condiții pentru declanșarea unor avalanșe de dimensiuni în general medii, iar în cazuri izolate vor fi antrenate parțial și straturile mai vechi, cu rezistență mai redusă. Riscul declanșării avalanșelor va fi însemnat(3).

La altitudini mai mici de 1800 m: zăpada puternic umezită este prezentă pe văile și zonele umbrite, mai ales la altitudini de 1600-1800 m. Izolat se pot produce curgeri sau avalanșe de dimensiuni mici pe văile unde mai sunt depozite și acumulări mai vechi, riscul fiind în general redus (1).

**Munţii Parâng-Şureanu:** **RISC 3 - ÎNSEMNAT**

La peste 1800 m: ninsorile recente au dus la o creștere a stratului de zăpadă de 10-20 cm. În următorul interval va mai ninge slab. În zona crestelor sunt prezente cornișe, iar pe văile umbrite și în zonele adăpostite, acumulări mai însemnate de zăpadă. Stratul de zăpadă cu rezistență redusă din partea superioară poate aluneca peste structurile mai dure din interior, ducând la declanșarea de avalanșe mici și medii, riscul fiind prezent mai ales la suprasarcini, pe pantele suficient de înclinate - riscul declanșării avalanșelor va fi însemnat(3).

Sub 1800 m: stratul de zăpadă este umezit, fiind prezent mai ales la altitudini de 1500-1800 m, în special pe versanții nordici, precum și pe unele văi sau zone umbrite și adăpostite, unde mai sunt depozite mai importante de zăpadă. Temporar se vor semnala precipitații mixte slabe, ninsoare spre altitudinile înalte. Pe pantele suficient de înclinate, mai ales la supraîncărcări, vor fi condiții pentru curgeri și avalanșe de dimensiuni în general mici. Riscul va fi redus (1).

**Munţii Rodnei:** **RISC 3 - ÎNSEMNAT**

La peste 1800 m: ninsorile recente au depus local peste 15-20 cm de zăpadă proaspătă. În următorul interval va mai ninge slab și se va mai depune un strat mic de zăpadă. În profunzime stratul este destul de compact, cu cruste de gheață și zone cu rezistență mai redusă intercalate. Pe văile umbrite și în zonele adăpostite sunt troiene şi acumulări însemnate de zăpadă. Pe pantele suficient de înclinate, zăpada proaspătă și unele straturi mai vechi cu rezistență încă redusă pot aluneca peste straturile mai vechi, menținându-se condițiile de declanșare a avalanșelor de dimensiuni medii și izolat mari, mai ales la supraîncărcări. Riscul va fi însemnat(3).

La altitudini mai mici de 1800 m: s-au semnalat mai ales ploi în zilele precedente, dar în ultima noapte și dimineață ninsorile au coborât spre altitudini joase. Temporar va ninge la altitudini de peste 1200 m, mai ales în cursul serii și al nopții. Pe unele pante umbrite sau adăpostite cu expoziție nordică și estică sunt depozite mai vechi, de dimensiuni destul de importante. Mai ales la supraîncărcări, pe pantele suficient de înclinate, stratul de zăpadă poate fi antrenat în curgeri sau avalanșe izolate, în general de dimensiuni mici. Riscul va fi redus (1).

**Munţii Călimani-Bistriţei:** **RISC 3 - ÎNSEMNAT**

La peste 1800 m: în ultimele 48 de ore s-au depus local 10-15 cm de zăpadă, peste care se va mai depune un strat relativ redus în următorul interval. În profunzime zăpada veche este destul de stabilizată și întărită, cu cruste de gheață intercalate, iar spre sol sunt prezente și cristale de tip cupă. Pe pantele suficient de înclinate, zăpada nou-depusă și unele straturi cu rezistență mai redusă de pe versanții nordici și estici, pot aluneca peste straturile mai vechi și stabile din profunzime, ducând la declanșarea de avalanșe de dimensiuni mici și medii, riscul declanșării fiind amplificat la supraîncărcări - riscul va fi însemnat(3).

Sub 1800 m: va ninge slab la altitudini mai înalte și se va depune un strat mic de zăpadă. Pe anumite pante și văi mai umbrite, de la altitudini mai mari de 1500 m, unde mai sunt prezente depozite vechi, vor fi condiții de declanșare a unor avalanșe de dimensiuni în general mici. Riscul va fi redus (1).

**Masivul Ceahlău:** **RISC 2 - MODERAT**

Ninsorile din ultimele 48 de ore au depus 15-20 cm de zăpadă, peste care se va mai depune un strat relativ scăzut. La altitudini de peste 1500 m și pe unele văi și zone adăpostite sunt acumulări mai mari de zăpadă. Pe pantele suficient de înclinate, mai ales la supraîncărcări, se pot declanșa unele avalanșe de dimensiuni mici și izolat medii, prin alunecarea stratului de zăpadă de la suprafață. Riscul declanșării avalanșelor va fi moderat (2).

**Masivul Vlădeasa:** **RISC 2 - MODERAT**

La suprafață întâlnim un strat relativ redus, de 5-10 cm, de zăpadă proaspătă. Trecător va mai ninge slab, iar la altitudini joase vor fi precipitații mixte. La altitudini spre 1800 m și pe unele văi și zone adăpostite sunt troiene de peste 1 metru. Pe pantele mai înclinate, se pot produce curgeri și avalanșe de dimensiuni în general mici, riscul fiind moderat (2).

**Evoluția vremii din ultimele 36 ore:**

Vremea a fost în general închisă, cu cerul mai mult noros. Au fost precipitații pe arii relativ extinse, mixte la altitudini joase în cursul zilei de ieri și mai însemnate cantitativ noaptea, când a nins în întreaga arie montană. Prin acumulare s-au înregistrat cantități de apă local de peste 10 l/mp, iar în zona Carpaților Meridionali, izolat de peste 25 l/mp. Vântul a suflat slab și moderat, cu intensificări trecătoare pe crestele Carpaților Meridionali (cu rafale de peste 80 km/h în Masivul Țarcu). Local s-a semnalat ceață, izolat asociată și cu depunere de chiciură. Stratul de zăpadă a înregistrat creșteri de peste 20-30 cm în Bucegi și Făgăraș, iar în restul masivelor local de peste 5-10 cm.

**În data de 14.03.2024, la ora 14,** stratul de zăpadă din platforma stațiilor meteorologice măsura:

**Carpaţii Meridionali:** 188 cm la Bâlea-Lac, 118 cm la Vf. Țarcu, 112 cm la Vf. Omu, 45 cm la Păltiniș, 18 cm la Parâng, 9 cm Sinaia, 6 cm Fundata, 4 cm Predeal;

**Carpaţii Orientali:** 144 cm la Vf. Călimani, 38 cm la Ceahlău-Toaca, 37 cm la Vf. Lăcăuți, 27 cm la Vf. Iezer, 17 cm la Bucin, 6 cm Penteleu;

**Carpaţii Occidentali:** 15 cm la Vf. Vlădeasa, 11 cm Semenic.

**Prognoza vremii în intervalul 14.03.2024 ora 10 - 15.03.2024 ora 20:**

Cerul va fi mai mult noros. Pe arii relativ extinse în jumătatea estică a Carpaților Meridionali și în Carpații Orientali și izolat în restul masivelor, se vor semnala predominant ninsori, iar în cursul zilei precipitații mixte sub 1400 metri. Cantitățile de precipitații vor mai depăși izolat 10-15 l/mp în masivele sudice. Vântul va mai prezenta intensificări temporare de 50-60 km/h în zonele înalte. Temporar se va semnala ceață, asociată izolat și cu depunere de chiciură.

**Temperaturi prognozate în intervalul 14.03.2024 ora 10 - 15.03.2024 ora 20:**

**Peste 1800 m:** temperaturi minime: -9…-5 grade; temperaturi maxime: -5…-1 grad;

**Sub 1800 m:** temperaturi minime: -5…1 grad; temperaturi maxime: 1…5 grade.

**Vânt la peste 2000 m:** din sector predominant nord-vestic, cu viteze de 50-60 km/h.

**Altitudinea izotermei de 0 grade:** în urcare, de las 1200-1500 la 1300 - 1600 m.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 13.03.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stațiile: HR-1 (mun. Miercurea Ciuc)**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 13.03.2024-14.03.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se menţine situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

**DIRECȚIA COMUNICARE**